Lecția nr. 1

**PASTELUL**

**Pastelul** este o specie literară aparţinând genului liric în care este prezentă o descriere literară în versuri care înfăţişează un tablou din natură, un peisaj, un element sau un fenomen al naturii, un anotimp sau un moment al zilei, aspecte din viaţa plantelor sau a animalelor în strânsă legătură cu care sunt exprimate direct şi discret sentimentele prin intermediul eului liric şi al unui limbaj artistic, figurat.

Denumirea de pastel (preluată din artele plastice) și specia literară însăși a fost introdusă în literatura română de Vasile Alecsandri, care a publicat între anii 1868 și 1869 ciclul de poezii descriptive de natură, intitulat ***Pasteluri.***

Trăsăturile generale și specifice ale pastelului sunt cele ale oricărei descrieri literare:

1. Modul principal de expunere este descrierea; textul apare sub forma unei descrieri literare/artistice în versuri de tip tablou (a unui peisaj din natură), statice sau dinamice, de obicei din perspectiva subiectivă a unui observator/privitor care notează ceea ce vede, simte și îl impresionează în jur;
2. Viziunea poetică asupra peisajului este susținută printr-o gamă de mijloace artistice, precum:
3. Figuri de stil utilizate cu scop descriptiv (în special epitetul, inversiunea, personificarea, comparația);
4. Alte tehnici și procedee artistice (insistența pe grupul nominal, format din substantiv și adjectiv cu valoare stilistică de epitet, expresivitatea elementelor de versificație);
5. Imagini artistice (vizuale/cromatice, auditive, olfactive)

Lecția nr. 2

**Structura-tip a unei compuneri de argumentare**

Structura-tip a redactării unei compuneri ce are drept temă motivarea/argumentarea faptului că textul dat este un pastel:

INTRODUCERE

* Enunțarea trăsăturilor generale ale pastelului (definiția);
* Ipoteza (impusă prin cerință)

CUPRINS

1. **Primul argument:**descrierea ca mod principal de expunere (dezvoltarea argumentului se face prin comentarea și exemplificarea ipostazei poetului, a contextului spațio-temporal, a viziunii și a perspectivei asupra peisajului, a particularităților unor elemente de structură și compoziție);
2. **Al doilea argument:**viziunea poetică asupra peisajului, susținută printr-o varietate de mijloace artistice; figurile de stil, imaginile artistice sunt comentate/dezvoltate, cu exemplificare obligatorie.

ÎNCHEIERE

* Fie o sinteză a dezvoltării argumentelor de mai sus;
* Fie o subliniere a mesajului transmis de textul liric dat.

Lecția nr. 3

EXEMPLIFICARE

***Balul pomilor***

de Dimitrie Anghel

Pastelul este o specie literară aparţinând genului liric în care este prezentă o descriere literară în versuri care înfăţişează un tablou din natură, un peisaj, un element sau un fenomen al naturii, un anotimp sau un moment al zilei, aspecte din viaţa plantelor sau a animalelor în strânsă legătură cu care sunt exprimate direct şi discret sentimentele prin intermediul eului liric şi al unui limbaj artistic, figurat.

Textul dat este un pastel întrucât îndeplinește toate caracteristicile acestei specii literare atât la nivel formal cât și de conținut.

În primul rând, modul principal de expunere este descrierea. Textul apare ca o descriere artistică în versuri a unui cadru idilic din natură, grădina într-o zi luminoasă de primăvară, din perspectiva subiectivă a observatorului care notează ceea ce vede, simte și îl impresionează. Mai întâi privirea se fixează asupra grădinii înflorite care este cuprinsă de farmecul culorilor pastel ’’cochetării și grații albe’’, ’’roze gesturi’’. Apoi, spre finalul discursului poetic, ne este sugerată ideea lentei, dar eternei ciclității a anotimpurilor ’’Așa-s în clipa asta toate, dar mâine albii cavaleri...Vor deveni ce-au fost de-a pururi...’’

 În al doilea rând, vizunea poetică asupra primăverii și trecerii ireversibile a timpului este susținută printr-o varietate de mijloace artistice. Chiar titlul ’’Balul Pomilor’’ asociază două substantive în contextul unei personificări care sugerează concomitent și sentimente poetice precum: bucuria de a trăi, extazul în fața frumuseții naturii, efemerul clipei.Epitetul multiplu ’’danțul acesta ritmic de fantome’’ sugerează o imagine feerică, a unui dans real. Alte figuri de stil identificate care contribuie la realizarea tabloului sunt: repetiția ’’încet-încet’’, enumerația ’’caișii, zarzării și prunii’’.

Dintre tehnicile și procedeele artistice utilizate cu scop descriptiv , sunt de remarcat insistența pe grupul nominal , format din substantiv și adjectiv. Substantivele identifică detalii ale cadrului ’’pe pajiștea’’, ’’pe gura scorburilor’’, în timp ce adjectivele, folosite deseori cu valoare de epitet, ’’dulci’’, ’’horbotate’’, au rolul de a spori expresivitatea. Cromatica evidențiază atmosfera de bucurie, de sărbătoare așteptată cu nerăbdare, perspectiva optimistă fiind subliniată prin roz, iar puritatea prin alb. Imaginile artistice sunt preponderent vizuale’’caișii, zarzării’’ și auditive’’un cânt’’, ’’orchestre’’ care surprind exuberanța unei naturi personificate aflate în zorii nașterii sale.

Nu în ultimul rând, muzicalitatea versurilor este asigurată de elementele de versificație: : rima îmbrățișată, ritmul iambic și măsura de 17-18 silabe.

În concluzie, pe baza argumentelor prezentate, putem afirma că poezia ’’Balul pomilor’’ de Dimitrie Anghel este un pastel.

**Exerciții**

Pag. 86, 87, 88 (caietul de lucru) + argumentarea apartenenței textului *Gerul* de Vasile Alecsandri (pag. 86, caietul de lucru) la specia literară **pastel**.